

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/23-10/2

URBROJ: 238-10-02/23-29

Ivanić-Grad, 13. listopada 2023.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prij****edlog Pravilnika o izmjenama Pravilnika o kriterijima za ocjenjivanje službenika/ca i namještenika/ca i o načinu provođenja ocjenjivanja**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**P R A V I L N I K A**

**o** **izmjenama Pravilnika o kriterijima za ocjenjivanje službenika/ca i namještenika/ca i o načinu provođenja ocjenjivanja**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 95. stavka 4. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj 86/08, 61/11, 04/18, 112/19), u svezi članka 116. stavka 1. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj 86/08, 61/11, 04/18, 112/19) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_ 2023. godine donijelo je

**P R A V I L N I K**

**o izmjenama Pravilnika o** **kriterijima za ocjenjivanje službenika/ca i namještenika/ca i o načinu provođenja ocjenjivanja**

**Članak 1.**

U Pravilniku o kriterijima za ocjenjivanje službenika/ca i namještenika/ca i o načinu provođenja ocjenjivanja („Službeni glasnik Grada Ivanić-Grada“, broj 05/09) članak 10. mijenja se i glasi:

„Članak 10.

Službenik koji je ocijenjen ocjenom »ne zadovoljava« upućuje se na dodatno stručno osposobljavanje ili se premješta na drugo radno mjesto, a ako bi dva puta uzastopno bio ocijenjen ocjenom »ne zadovoljava«, prestaje mu služba po sili zakona danom izvršnosti zadnjeg rješenja o ocjenjivanju.“.

**Članak 2.**

Članak 11. Pravilnika briše se.

**Članak 3.**

Dosadašnji članak 12. postaje članak 11. Pravilnika, mijenja se i glasi:

„Članak 11.

Službenik čiji je rad najmanje dva puta uzastopno ocijenjen kao »odličan« ili »vrlo dobar« može napredovati rasporedom na radno mjesto s višim koeficijentom za izračun plaće od onoga na koje je do tada bio raspoređen, u istom ili drugom upravnom tijelu Grada Ivanić-Grada, ako ispunjava druge uvjete za napredovanje propisane Zakonom o službenicima i namještenicima u lokalnoj i područnoj (regionalnoj) samoupravi.“.

**Članak 4.**

Ovaj Pravilnik stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Pravilnika o izmjenama Pravilnika o kriterijima za ocjenjivanje službenika/ca i namještenika/ca i o načinu provođenja ocjenjivanja |
| **PRAVNI TEMELJ:** | Na temelju članka 95. stavka 4. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj 86/08, 61/11, 04/18, 112/19), u svezi članka 116. stavka 1. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj 86/08, 61/11, 04/18, 112/19) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ovoga Pravilnika su odredbe članka 95. stavka 4. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj 86/08, 61/11, 04/18, 112/19), u svezi članka 116. stavka 1. Zakona o službenicima i namještenicima u lokalnoj i područnoj (regionalnoj) samoupravi (Narodne novine, broj 86/08, 61/11, 04/18, 112/19).

Odredbom članka 95. stavka 4. Zakona o službenicima i namještenicima u lokalnoj i područnoj (regionalnoj) samoupravi propisano je kako se kriteriji za ocjenjivanje službenika i način provođenja ocjenjivanja propisuju općim aktom lokalne jedinice.

Odredbom članka 116. stavka 1. Zakona o službenicima i namještenicima u lokalnoj i područnoj (regionalnoj) samoupravi propisano je kako se na prijam, prava, obveze i odgovornosti namještenika odgovarajuće primjenjuju odredbe ovoga Zakona o prijmu, pravima, obvezama i odgovornosti službenika, osim odredaba o vježbeničkom stažu i obvezi polaganja državnoga ispita te odredaba o raspolaganju.

Gradsko vijeće Grada Ivanić-Grada je na 42. sjednici, održanoj 14. travnja 2009. godine, donijelo Pravilnik o kriterijima za ocjenjivanje službenika/ca i namještenika/ca i o načinu provođenja ocjenjivanja (Službeni glasnik Grada Ivanić-Grada, broj 05/09). U odredbi članka 10. Pravilnika navodi se pojam „konačnost“ rješenja, što nije sukladno Zakonu o općem upravnom postupku (Narodne novine, broj 47/09, 110/21) koji ne poznaje pojam konačnost rješenja, niti odredbi članka 97. stavka 2. Zakona o službenicima i namještenicima u lokalnoj i područnoj (regionalnoj) samoupravi kojom je propisano da službeniku koji je dva puta uzastopce ocijenjen ocjenom „ne zadovoljava“ prestaje služba po sili zakona danom izvršnosti zadnjeg rješenja o ocjenjivanju.

Odredbom članka 11. stavka 1. Pravilnika propisano je da službenicima ocijenjenim ocjenom „odličan“ gradonačelnik dodjeljuje jednokratan dodatak na plaću za uspješnost na radu (stimulaciju) u iznosu jedne prosječne bruto plaće službenika koji se ocjenjuje za godinu koja se ocjenjuje, u okviru prvog obračuna plaće nakon konačnosti rješenja o ocjenjivanju, ukoliko će u gradskom proračunu biti osigurano dovoljno sredstava za tu namjenu. Odredbom stavka 2. istoga članka propisano je da osim stimulacije odlično ocijenjenom službeniku će se uvećati i broj dana godišnjeg odmora za dva dana, a vrlo dobro ocijenjenom službeniku će se uvećati broj dana godišnjeg odmora za jedan dan. Navedeno nije predmet uređenja općeg akta kojim se propisuju kriteriji za ocjenjivanje službenika i način provođenja ocjenjivanja, sukladno odredbi članka 95. stavka 4. Zakona o službenicima i namještenicima u lokalnoj i područnoj (regionalnoj) samoupravi, već pravilnika kojim se utvrđuju kriteriji utvrđivanja natprosječnih rezultata i način isplate dodataka za uspješnost na radu odnosno akta kojim su uređena materijalna i druga prava službenika i namještenika. Stoga je navedene odredbe članka 11. Pravilnika bilo potrebno brisati.

Odredbom članka 12. stavka 2. Pravilnika propisano je da iznimno, službeniku koji nije mogao biti ocijenjen dva puta uzastopno, dovoljna je za napredovanje i jedna odlična ili vrlo dobra ocjena ukoliko gradonačelnik ocijeni da je službenik to ipak zaslužio svojom učinkovitošću i iskazanim doprinosom u obavljanju poslova te da će u tom slučaju pisano rješenje gradonačelnika zamijeniti drugo rješenje o ocjeni. Navedena odredba nije sukladna odredbi članka 102. Zakona o službenicima i namještenicima u lokalnoj i područnoj (regionalnoj) samoupravi, kojom su propisani uvjeti za napredovanje, a niti je sukladna odredbi članka 95. stavka 1. i 2. istoga Zakona kojom je propisano tko ocjenjuje službenike, a tko pročelnika upravnog tijela. Stoga je navedene odredbe članka 12. Pravilnika bilo potrebno uskladiti sa odredbama članka 102. i članka 95. stavka 1. i 2. Zakona o službenicima i namještenicima u lokalnoj i područnoj (regionalnoj) samoupravi.

Za provedbu ovoga Pravilnika nije potrebno osigurati dodatna sredstva u proračunu Grada Ivanić-Grada za 2023. godinu.

Slijedom navedenoga, Gradskom vijeću Grada Ivanić-Grada predlaže se usvajanje ovoga Pravilnika.